Էլլա Քեմփբել Սքարլետ

Պատվելի Էլլա Քեմփբել Սքարլետ-Սայնջ (, ), անգլիացի բժիշկ, որը դարձել է Հարավային Աֆրիկայի Բլումֆոնտեյն քաղաքում բժշկությամբ զբաղվող առաջին կինը, նաև Կանադայի Արքայական կոլումբիական հիվանդանոցի առաջին կին բժիշկը։

Վաղ կյանք և կրթություն
Ծնվել է Անգլիայի Սարի կոմսությունում գտնվող Աբինջեր Հոլ կալվածքում 1864 թվականի նոյեմբերի 22-ին։ Հայրը Աբինջերի 3-րդ բարոն Ուիլյամ Սքարլետն էր, մայրը՝ Ջոն Բ․ Մագրուդերի զարմուհի Հելեն Մագրուդեր Սքարլետը։ 

1897 թվականից հինգ տարվա ընթացքում բժշկություն է ուսանել Լոնդոնի՝ կանանց բժշկության դպրոցում, և որոշ ժամանակ անցկացրել Կորեայում, արքունական պալատում։

Գործունեություն
1902 թվականին կառավարության նշանակմամբ մեկնել է Հարավային Աֆրիկայի Նորվալսպոնտ քաղաքը՝ Անգլո-բուրական պատերազմի ընթացքում համակենտրոնացման ճամբարում ծառայելու համար։ Այնտեղից տեղափոխվել է Բլումֆոնտեյն, որտեղ վեց անդամից բաղկացած հանձնաժողովի անդամ էր, որը պետք է ուսումնասիրեր համակենտրոնացման ճամբարների պայմանները (հանձնաժողովի մյուս անդամներից էին Միլիսենտ Ֆոսեթը և Ջեյն Էլիզաբեթ Ուոթերստոնը)։ 1903 թվականին նշանակվել է Բլումֆոնտեյնի Յունիս ավագ դպրոցի բժշկի պաշտոնում։ 

1907 թվականին հինգ տարով տեղափոխվել է Կանադայի Էդմոնտոն քաղաքը, որից հետո մեկնել Նյու Ուեստմինստեր քաղաք։ 1915 թվականին աշխատել է կանադական Կարմիր խաչում, դասավանդել առաջին բուժօգնություն ու տնային խնամք, ինչպես նաև կազմակերպել Կանադայի «Կանանց կամավորների առաջին պահեստային կորպուսը» և դարձել Արքայական կոլումբիական հիվանդանոցի առաջին կին բժիշկը։ 1915 թվականի օգոստոսին բժշկական պարագաներ բաժանելու նպատակով ճանապարհորդել է դեպի Սերբիա և այցելել բրիտանական ռազմագերիների ճամբարները Գերմանիայում։ Վախճանվել է 1937 թվականին Լոնդոնում։

Ծանոթագրություններ 

Հարավաֆրիկացի բժշկուհիներ
Անգլիացի բժիշկներ
Անգլիացի բնագետներ